Purtătorul de cuvânt al USR, Ionuţ Moşteanu, a depus o interpelare către Guvernul României în care solicită să fie prezentate documentele adoptate cu privire la vila din Aviatorilor 86.
"Klaus Iohannis spune despre palatul de 9 milioane de euro, pregătit, în mare secret, de RA-APPS, că este doar o temă electorală. Am depus oficial o interpelare către Guvernul României în care solicit să prezinte documentele adoptate cu privire la vila din Aviatorilor nr. 86, dacă există documente secretizate, precum şi publicarea sumei totale a contractului aflat în derulare pentru consolidare. Aroganţa lui Klaus Iohannis trebuie să înceteze", afirmă Ionuţ Moşteanu, într-un comunicat al USR, transmis marţi AGERPRES.
Uniunea Salvaţi România consideră că este "responsabilitatea premierului Marcel Ciolacu să spună pentru cine renovează RA-APPS cu nişte specificaţii foarte clare şi milioane de euro" o vilă din patrimoniul statului.Preşedintele Klaus Iohannis a declarat, marţi, că nu a solicitat o locuinţă după finalizarea mandatului şi nici nu i s-a oferit una.
"Am observat că există, aşa, o preocupare intensă, dar este o preocupare legată de alegeri, este o preocupare electorală a unora, nu este o chestiune de actualitate. Eu nu am solicitat o locuinţă pentru când va fi să fie, nici nu mi s-a oferit. Tema pentru mine este una despre care citesc în gazetă", a spus şeful statului.